정조 4년
掌令尹弼秉。持平許霮啓曰。妖官壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折奸萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲展蘊袍之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以薦棘而止。請薪智島薦棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了。極蠢蠢而有所容貸。請濟州牧定配罪人後樂。亟令王府。更加嚴鞫。期於得情。鳴遠。旣於若淵冤死之說。爛熳參涉。又敢作爲萬萬罔測之說。恣意護逆。甘心死黨。至登於道臣之啓。究其情狀。與量海後樂。一串貫來。則不可以孤雛腐鼠而有所寬假。請慶源府定配罪人鳴遠。依律處斷。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章自此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任。同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻絶島定配。亂逆終古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌。或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。寤寐經營。專在於無君禍國。及其三逆伏法之後。猶不懲畏。借助奴馬。或出沒京闉。或率置逆女。此已萬萬無嚴之甚。而至於親喪散髮。雖無識下賤。壹是行之者。而不散髮。卽量賊創行於渠家。奎五效行於其姪。則可知其傳授心法。與量賊。一而二二而一也。噫。彼五人之負犯。何如。而俱爲漏網之魚。尙逭黨與之治。論以王章。寧有是哉。繡啓一出。罪惡尤著。其在嚴懲討之義。不可島配而止。請李璟韓後良金默行兪纘柱金奎五。竝令王府。設鞫嚴問。究覈得情。殺人者死。法意甚嚴。如或過主平恕。傳之生議。則其在幽枉之冤。實爲矜慘。江界府減死罪人居士式連。手自戕殺其妻之狀。渠旣自服初檢招。至於考覆結案。則萬有必殺之罪。一無可貸之端。以非有意故殺。有此減死之特恩。臣之愚意以爲。有意而殺與無意而殺。其殺則一也。三尺至重。決不可容貸償命之律。請江界府殺獄罪人居士式連。亟收減死之命。依律處斷。徐命膺之罪。可勝誅哉。諂附能賊。結爲死友。諸逆之窩窟。卽能賊也。而命膺爲其爪牙。群凶之領袖。卽能賊也。而命膺爲其心腹。圖占文衡。又攬銓柄。凡其政注排擬。惟凶徒之言是從。奔走先後。惟賊黨之意是承。使其徒黨之寔繁者。命膺所以招聚也。氣勢之日熾者。命膺所以助成也。是故能賊唱之於外。命膺和之於內。而凶謀之醞釀。亂本之糾結者。一則能賊也。一則命膺也。嗚呼。當乙未之冬。國事岌嶪。時勢危凜。至今追思。寢夢猶驚。惟我先大王。特嘉其弟之抗章樹立。賜祭其父以褒獎之。此誠在國爲莫大之慶。在家爲莫大之榮。而命膺父子。托以赴公。不與其祭者。果何故也。方是之時。賊勢鴟張。國家安危。有未可分。故持疑計較。左右觀望。欲以是自解於其黨。而與其弟之樹立者。判爲異塗。卽此一事。乃其斷案。寧不痛哉。又於能賊竄配之日。其子資送中路。涕泣歸來。誓以自廢無復世念云者。尤可見平日綢繆情節。而況凶賊赴配之後。作書命膺之子。未及傳致。至入於文書中。其凶言悖說。盡露於帳殿訊囚之日。參鞫諸人。所共目覩。天日之下。焉敢誣也。而乃於其自明之疏。同諱實狀。有若與能賊泛然相知之間。而其子之情同骨肉者。又謂之不過鄕塾之師也。欲爲欺罔天聽。掩遮國言之計。此事如此。何事不爲。其放恣無忌。眼無君父之狀。噫嘻痛矣。負犯如命膺。關係如命膺。而尙逭王章。未施當律。故人心之拂鬱。久矣。公法之不行。極矣。含默寥寥之餘。一脈不泯之公論。旣發於言議之地。則其在嚴懲討重隄防之道。不可使命膺。一日晏然偃息於輦轂之下。請判府事徐命膺。絶島安置。新除授司諫院司諫韓光近。時在洪忠道洪州地。獻納李鼎揆。時在慶尙道慶州地。正言洪樂淵。時在洪忠道唐津地。請竝斯速乘馹上來事。下諭。答府曰。不允。下諭事。依啓。